Wir, Nyclaus, von gottes gnaden und des stuͦles erwelter und besteter bischof ze Costentz,
tuͦn kunt und vergehen mit disem brief, ✳ das uns dù hochgeborn und unser gnedigù fro¬
we, ✳ froͧ Agnes, wilent kùneginne ze Ungern, ✳ lieplich und guͤtlich gewert hat nach allē
unsˀm willē ✳ alles das guͦt, so si uns gelobt hat umbe die nùtze der kylchen ze Windische,
die wir dannoch haben soltē, ✳ die selben kilchen wir willecklich un̄ bedahtlich ufgegeben
haben ✳ den geistlichen frowen, ✳ ✳ der epthissenn und ✳ ✳ dem convente ze Kùngesfelt,
Sant Claren ordens, in unserm bistuͦm gelegen. und sagen oͧch die vorgnanten unser
gnedig frowen ✳ und die ✳ ✳ epthissenn und den convente lidig fùr uns ✳ un̄ alle unser erben
und nachkomen mit disem briefe und niemer da wider ze tuͤnde, weder an geistlichem
noch an weltlichem gerihte, noch usserthalb gerihtes. ✳ und des ze einer meren sicherheit,
so hencken wir unser ingesigel an disen brief, ✳ der geben ist ze Wintˀtur an unser
frowē tag zuͦ der liehtmis, ✳ do man zalte von Christes gebùrte drùcehenhundtˀ
jar, dar nach in dem fùnf und drizigostem jar. ✳